लौटा दल, 29 को अस्पताल आएंगी डायलिसिस मशीनें
बड़े अस्पताल में डायलिसिस मशीन का इंतजार खत्म होने को है। 4 सदस्यीय स्टाफ ट्रेनिंग लेकर आ चुका है, भोपाल की ट्रेनिंग में मशीन संचालन से जुड़ी तकनीक सिखाई गई। अब 29 दिसंबर को लोक स्वास्थ्य संचालनालय की ओर से 5 मशीनें पहुंचा दी जाएंगी। जनवरी के पहले सप्ताह में टेस्टिंग के बाद 26 जनवरी से इनका संचालन शुरू होना है। जिले के करीब 280 रोगियों के अलावा प्रतापगढ़ क्षेत्र की जनता को भी इसका लाभ मिल सकेगा। संभाग के अन्य जिलों की तुलना में मंदसौर के अस्पताल को सबसे अधिक 5 डायलिसिस मशीनें मिल रही हैं। नीमच, रतलाम, शाजापुर, देवास और आगर मालवा के अलावा उज्जैन में अधिकतम तीन से चार मशीनें मिल रही हैं। मंदसौर को मिलने वाली 5 में से 1 मशीन दानदाता यू.एन. भाचावत की ओर से दी जा रही है। वे ही यूनिट भवन भी बनवाकर अस्पताल को दे रहे हैं। अस्पताल सह अधीक्षक व सिविल सर्जन कार्यालय को संचालनालय की ओर से मिले पत्र में जानकारी दी कि 29 दिसंबर को मशीनें अस्पताल पहुंचा दी जाएंगी। सिविल सर्जन डॉ. ए.के. मिश्रा ने बताया साथ ही ऑरो सिस्टम लगना है। अस्पताल के लिए मेडिकल ऑफिसर डॉ. के.एम. कलवाड़िया व 3 नर्सें मशीन संचालन से जुड़ी ट्रेनिंग ले चुकी हैं। डायलिसिस संबंधी केस को यह टीम देखेगी।
hin_Deva hin_Deva